CELEX: 32015R0048
Language: sk
Date: 2015-01-14 00:00:00
Title: Vykonávacie nariadenie Komisie (EÚ) 2015/48 zo  14. januára 2015 , ktorým sa do Registra chránených označení pôvodu a chránených zemepisných označení zapisuje názov [Vinagre de Montilla-Moriles (AOP)]

15.1.2015   
            
            
               SK
            
            
               Úradný vestník Európskej únie
            
            
               L 9/11
            
         VYKONÁVACIE NARIADENIE KOMISIE (EÚ) 2015/48
   zo 14. januára 2015,
   ktorým sa do Registra chránených označení pôvodu a chránených zemepisných označení zapisuje názov [Vinagre de Montilla-Moriles (AOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. b),
   keďže:
   
               (1)
            
            
               Nariadenie (EÚ) č. 1151/2012 nadobudlo účinnosť 3. januára 2013. Zrušilo a nahradilo sa ním nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (2).
            
         
               (2)
            
            
               Žiadosť Španielska o zápis názvu „Vinagre de Montilla-Moriles“ do registra bola v súlade s článkom 6 ods. 2 nariadenia (ES) č. 510/2006 uverejnená v Úradnom vestníku Európskej únie
                   (3).
            
         
               (3)
            
            
               Taliansko vznieslo proti tomuto zápisu námietku v zmysle článku 7 nariadenia (ES) č. 510/2006. Komisia túto námietku preskúmala a v zmysle článku 10 nariadenia (EÚ) č. 1151/2012 ju uznala za prípustnú. Námietka sa týka potenciálneho ohrozenia existencie výrobku, ktorý sa legálne nachádza na trhu minimálne päť rokov pred dátumom uverejnenia, alebo výrobkov, ktoré využívajú chránené zemepisné označenie „Aceto Balsamico di Modena“, nedodržania ustanovení o označovaní uvedených v smernici Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov, týkajúcich sa označovania, prezentácie a reklamy potravín (4) a nedodržania osobitných ustanovení týkajúcich sa uvádzania kategórií vinárskych výrobkov stanovených v nariadení Rady (ES) č. 1234/2007 (5) [nahradenom nariadením Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (6)] na trh.
            
         
               (4)
            
            
               Listom z 10. júna 2013 Komisia vyzvala Španielsko a Taliansko, aby sa snažili dosiahnuť dohodu v súlade s článkom 51 ods. 3 nariadenia (EÚ) č. 1151/2012. V súlade s uvedeným článkom Španielsko oznámilo listom z 10. októbra 2013 svoju správu o uplynutí lehoty vyhradenej na konzultácie. Taliansko listom z 25. októbra 2013 zopakovalo námietku proti zápisu, tentoraz na základe iných dôvodov, ako uviedlo pôvodne. Keďže členské štáty nedosiahli dohodu v lehote troch mesiacov, Komisia musí prijať rozhodnutie podľa článku 52 ods. 3 písm. b) uvedeného nariadenia.
            
         
               (5)
            
            
               Pokiaľ ide o potenciálne ohrozenie existencie výrobku, ktorý sa legálne nachádza na trhu minimálne päť rokov pred dátumom uverejnenia, alebo výrobkov, ktoré využívajú chránené zemepisné označenie „Aceto Balsamico di Modena“, z preskúmania dokumentov predložených stranami vyplýva, že sa tento dôvod pre námietku nepreukázal. Okrem toho ho Taliansko vo svojej obnovenej námietke už neuvádza. Tento dôvod preto treba zamietnuť.
            
         
               (6)
            
            
               Pokiaľ ide o nedodržanie ustanovení článku 2 smernice 2000/13/ES, v námietke sa uvádza, že v prípade osobitných ustanovení týkajúcich sa označovania druhov octu (añada, crianza, reserva, gran reserva, „Vinagre al Pedro Ximénez“ a „Vinagre al moscatel“) ide o nejasné údaje, ktoré môžu spotrebiteľa uviesť do omylu ohľadom charakteristiky výrobku. Z preskúmania dokumentov predložených stranami vyplýva, že sa tento dôvod pre námietku nepreukázal. Okrem toho ho Taliansko vo svojej obnovenej námietke už neuvádza. Tento dôvod preto treba zamietnuť.
            
         
               (7)
            
            
               Pokiaľ ide o nedodržanie osobitných ustanovení týkajúcich sa uvádzania kategórií vinárskych výrobkov stanovených v nariadení (ES) č. 1234/2007 na trh, Taliansko uvádza, že „Vinagre de Montilla-Moriles“ nemá nárok na označenie „vínny ocot“ uvedené v bode 17 prílohy XIb k nariadeniu (ES) č. 1234/2007 (v súčasnosti bod 17 časť II prílohy VII k nariadeniu (EÚ) č. 1308/2013). Španielsko zmenilo opis výrobku v špecifikácii a v bode 3.2 jednotného dokumentu tak, že rozlíšilo na jednej strane „vínny ocot“ a na druhej strane ocot, ktorý sa vyrába z „vínneho octu“. Používanie označenia „vínny ocot“ pre zodpovedajúci odlišný výrobok je teda podľa všetkého v súlade s bodom 17 časti II prílohy VII k nariadeniu (EÚ) č. 1308/2013. V súlade s článkom 51 ods. 4 nariadenia (EÚ) č. 1151/2012 si táto nepodstatná zmena nevyžaduje nové preskúmanie žiadosti zo strany Komisie.
            
         
               (8)
            
            
               Pokiaľ ide o zotrvanie na svojej námietke, Taliansko tvrdí, že žiadosť o zápis do registra by bol v rozpore s článkom 3 ods. 4 nariadenia Komisie (ES) č. 1898/2006 (7), pretože sa vzťahuje na dva zásadne odlišné výrobky, ktoré nie sú rovnakého druhu, a že sa názov nepoužíva pre tieto dva výrobky, konkrétne pre ocot. Je potrebné konštatovať, že uvedený článok [v súčasnosti článok 5 vykonávacieho nariadenia Komisie (EÚ) č. 668/2014 (8)] nezakazuje zápis odlišných výrobkov rovnakého druhu a že Taliansko neposkytlo žiadne dôkazy na podporu svojich tvrdení týkajúcich sa používania názvu. Tento dôvod preto treba zamietnuť.
            
         
               (9)
            
            
               S ohľadom na vyššie uvedené skutočnosti by sa mal názov „Vinagre de Montilla-Moriles“ zapísať do registra chránených označení pôvodu a chránených zemepisných označení a jednotný dokument by sa mal zodpovedajúcim spôsobom aktualizovať a uverejniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,
            
         PRIJALA TOTO NARIADENIE:
   Článok 1
   Názov „Vinagre de Montilla-Moriles“ (CHOP) sa zapisuje do registra.
   Názov uvedený v prvom pododseku sa vzťahuje na výrobok triedy 1.8. Iné výrobky prílohy I k zmluve (koreniny atď.) prílohy XI k vykonávaciemu nariadeniu (EÚ) č. 668/2014.
   Článok 2
   Aktualizovaný jednotný dokument sa nachádza v prílohe k tomuto nariadeniu.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. januára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 343, 14.12.2012, s. 1.
   
      (2)  Ú. v. EÚ L 93, 31.3.2006, s. 12.
   
      (3)  Ú. v. EÚ C 304, 9.10.2012, s. 8.
   
      (4)  Ú. v. ES L 109, 6.5.2000, s. 29.
   
      (5)  Ú. v. EÚ L 299, 16.11.2007, s. 1.
   
      (6)  Ú. v. EÚ L 347, 20.12.2013, s. 671.
   
      (7)  Ú. v. EÚ L 369, 23.12.2006, s. 1.
   
      (8)  Ú. v. EÚ L 179, 19.6.2014, s. 36.
   
      PRÍLOHA
      
         JEDNOTNÝ DOKUMENT
      
      Nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1)
      
      
         „VINAGRE DE MONTILLA-MORILES“
      
      ES č.: ES-PDO-0005-0726 – 03.11.2008
      
         CHZO () CHOP (X)
      
      1.   Názov
      
      „Vinagre de Montilla-Moriles“
      2.   Členský štát alebo tretia krajina
      
      Španielsko
      3.   Opis poľnohospodárskeho výrobku alebo potraviny
      
      3.1.   Druh výrobku
      
      
               
                  Trieda 1.8.
               
               
                  Iné výrobky prílohy I k zmluve (korenie atď.)
               
            3.2.   Opis výrobku, na ktorý sa vzťahuje názov uvedený v bode 1
      
      „Vinagre de Montilla-Moriles“ je vínny ocot, ktorý sa získava octovým kvasením certifikovaného vína s chráneným označením pôvodu (CHOP) „Montilla-Moriles“, resp. ocot, ktorý sa vyrába z vínneho octu získaného octovým kvasením certifikovaného vína s CHOP „Montilla-Moriles“ pridaním certifikovaného muštu tej istej odrody vína a následným zrením.
      Druhy octov s chráneným označením pôvodu „Vinagre de Montilla-Moriles“:
      
         Vyzreté octy
      
      Ocot, na ktorý sa vzťahuje toto chránené označenie pôvodu (CHOP), prechádza osobitným procesom zrenia trvajúcim konkrétne časové obdobie a existuje v týchto kategóriách:
      —   „Añada“: prechádza „statickým“ procesom zrenia (t. j. v jednom sude) trvajúcim aspoň tri roky.
      Ak k dozrievaniu dochádza pomocou „dynamického“ procesu zrenia „criaderas y solera“ (zmiešanie mladých octov „criaderas“ a starších octov „solera“), octy sa v závislosti od obdobia zrenia delia na tieto kategórie:
      —   „Crianza“: ak obdobie zrenia v sudoch trvá minimálne šesť mesiacov.
      —   „Reserva“: ak obdobie zrenia v sudoch trvá minimálne dva roky.
      —   „Gran Reserva“: ak obdobie zrenia v sudoch trvá minimálne desať rokov.
      
         Sladké octy
      
      Výroba zahŕňa tieto druhy octu všetkých uvedených kategórií, pričom v závislosti od odrody pridaného muštu sa delia na:
      —   „Vinagre al Pedro Ximénez“: do ktorého sa počas procesu zrenia pridáva mušt zo zhrozienkovateného hrozna odrody Pedro Ximénez.
      —   „Vinagre al Moscatel“: do ktorého sa počas procesu zrenia pridáva hroznový mušt alebo mušt zo zhrozienkovateného hrozna muškátovej odrody.
      Octy s chráneným označením pôvodu sa vyznačujú týmito typickými analytickými vlastnosťami:
      
                  —
               
               
                  zvyškový obsah alkoholu maximálne 3 objemové %,
               
            
                  —
               
               
                  celkový obsah kyseliny octovej musí dosahovať minimálne 60 gramov/liter,
               
            
                  —
               
               
                  obsah rozpustnej sušiny musí dosahovať minimálne 1,3 gramu na liter a percentuálny bod kyseliny octovej,
               
            
                  —
               
               
                  obsah popola sa musí pohybovať v rozpätí 2 až 7 g/liter s výnimkou sladkých octov, pri ktorých musí dosahovať 3 až 14 g/liter,
               
            
                  —
               
               
                  obsah acetoínu musí byť minimálne 100 mg/liter,
               
            
                  —
               
               
                  sladké octy „Pedro Ximénez“ a sladké octy z muškátovej odrody musia mať minimálny obsah redukujúcich cukrov 70 gramov/liter.
               
            Octy s chráneným označením pôvodu sa vyznačujú týmito typickými orgaloleptickými vlastnosťami:
      
         Vyzreté octy
      
      
         Vzhľad: čistá a jasná farba v rozsahu od jantárovej po mahagónovú, takmer až gagátovú.
      
         Vôňa: jemná aróma kyseliny octovej s tónmi dubového dreva, vôňou esterov, najmä etylacetátu, s korenistými, praženými a empyreumatickými tónmi.
      
         Chuť: jemná, vyvážená, glycerová chuť s vysokou perzistenciou.
      
         Vinagre dulce al Pedro Ximénez (sladký ocot Pedro Ximénez)
      
      
         Vzhľad: hustá konzistencia, čistá a jasná farba siahajúca od intenzívnej mahagónovej po gagátovú, s jemným fialovým odleskom.
      
         Vôňa: intenzívna vôňa zhrozienkovateného hrozna, s vôňou strapiny pripomínajúcou sladké víno Pedro Ximénez, ktorá vyvažuje vôňu kyseliny octovej, etylacetátu a arómu dubového dreva.
      
         Chuť: dobre vyvážená sladkohorká chuť, s vysokou perzistenciou v ústach.
      
         Vinagres dulces al Moscatel (sladký ocot z muškátovej odrody)
      
      
         Vzhľad: hustá konzistencia, čistá a jasná farba s mahagónovým zafarbením rôznej intenzity.
      
         Vôňa: intenzívna aróma hrozna z muškátovej odrody, ktorá vyvažuje vôňu kyseliny octovej, etylacetátu a arómu dubového dreva.
      
         Chuť: dobre vyvážená sladkohorká chuť, s vysokou perzistenciou v ústach. Aróma odrody hrozna, po ktorej sú dané octy pomenované, sa pri retronazálnom vnímaní zintenzívni.
      3.3.   Suroviny (len pri spracovaných výrobkoch)
      
      Octy „Vinagres de Montilla-Moriles“ sa získavajú výlučne z certifikovaných vín s chráneným označením pôvodu „Montilla-Moriles“, prípadne s pridaním hroznového muštu, pričom jeho kvasenie bolo zastavené pridaním alkoholu. Mušt musí byť vyrobený z hrozna alebo zhrozienkovateného hrozna odrody Pedro Ximénez a prípadne muškátovej odrody, ktoré sú certifikované ako chránené označenie pôvodu „Montilla-Moriles“.
      3.4.   Krmivo (len pri výrobkoch živočíšneho pôvodu)
      
      —
      3.5.   Špecifické kroky výroby, ktoré sa musia uskutočniť vo vymedzenej zemepisnej oblasti
      
      Výroba vína a muštu, octovatenie, ako aj zrenie octu sa uskutočňujú v označenej zemepisnej oblasti.
      Octovatenie spočíva v premene alkoholu obsiahnutého vo víne na kyselinu octovú prostredníctvom pôsobenia octových baktérií. Existujú dva možné spôsoby výroby octov Montilla-Moriles:
      
                  1.
               
               
                  V „Bodegas de elaboración de vinagre“ (pivnice na výrobu octu), ktoré využívajú priemyselné výrobné postupy alebo submerznú fermentáciu.
               
            
                  2.
               
               
                  V „Bodegas de envejecimiento y crianza de vinagre“ (pivnice na zrenie octu), ktoré využívajú tradičné výrobné postupy alebo povrchovú fermentáciu.
               
            3.6.   Špecifické pravidlá krájania, strúhania, balenia atď.
      
      Plnenie octov s chráneným označením pôvodu „Vinagre de Montilla-Moriles“ do fliaš sa musí uskutočniť výhradne v pivniciach zapísaných v registri regulačného výboru alebo v príslušnom zozname baliarní výrobkov s chráneným označením pôvodu, alebo, ak v týchto zoznamoch uvedené nie sú, v zariadeniach, ktoré získali povolenie regulačného výboru. Uvedené druhy octu môžu registrovaní výrobcovia uvádzať do obehu a predávať v nádobách zo skla alebo iných materiálov, ktoré nemajú vplyv na akosť ani povesť výrobku.
      Ocot sa môže poskytovať konečnému spotrebiteľovi len v sklenenom alebo keramickom balení, prípadne v balení z iných inertných materiálov na potravinárske účely, ktoré nemajú vplyv na typické fyzikálno-chemické a organoleptické vlastnosti výrobku.
      3.7.   Špecifické pravidlá označovania
      
      Na etiketách sa musí uvádzať slovné spojenie „Vinagres de Montilla-Moriles“, ako aj špecifikácia druhu dotknutého octu.
      Všetky typy obalov použité pri predaji octu musia byť označené pečaťou kvality alebo očíslovanou pečaťou vydanou regulačným výborom alebo prípadne očíslovanými etiketami alebo zadnými etiketami za predpokladu, že dotknutý mechanizmus sa po porušení viac nemôže použiť.
      4.   Stručné vymedzenie zemepisnej oblasti
      
      Zemepisná oblasť zahŕňa celé územie týchto obcí: Montilla, Moriles, Doña Mencía, Montalbán, Monturque, Puente Genil et Nueva Carteya, ako aj časti týchto obcí: Aguilar de la Frontera, Baena, Cabra, Castro del Río, Espejo, Fernán Núñez, La Rambla, Lucena, Montemayor, Córdoba a Santaella. Zemepisná oblasť chráneného označenia pôvodu sa zhoduje s oblasťou pre zrenie výrobkov s chráneným označením pôvodu „Montilla-Moriles“.
      5.   Súvislosť so zemepisnou oblasťou
      
      5.1.   Špecifickosť zemepisnej oblasti
      
      1 –   Suroviny
      Octy s chráneným označením pôvodu „Vinagre de Montilla-Moriles“ sa vyrábajú výlučne z certifikovaných vín a muštov s chráneným označením pôvodu „Montilla-Moriles“. Obsah alkoholu týchto vín je minimálne 15 objemových %.
      Ocot dozrieva v sudoch z amerického duba, pre ktoré sa používa miestny názov „botas“ a v ktorých sa predtým skladovalo víno s chráneným označením pôvodu „Montilla-Moriles“. Likérové vína („vinos generosos“), ktoré v sudoch dozrievali celé roky, v ich zanechali svoje typické vlastnosti. Nové sudy sa nikdy nepoužívajú.
      2 –   Ľudské faktory
      Tento vínny ocot je v oblasti „Montilla-Moriles“ tradične vyrábaným vedľajším produktom a proces jeho zrenia sa zakladá na tých istých metódach zrenia, ktoré si vyžadujú rovnaké odborné znalosti a poznatky ako pri likérových vínach, ktorými disponujú výrobcovia vín z danej oblasti a ktoré sa odovzdávajú z generácie na generáciu.
      3 –   Pivnice
      Pivnice na zrenie octu sa nachádzajú na otvorených priestranstvách a na vyvýšených miestach, pričom ich orientácia zabezpečuje potrebnú minimálnu dĺžku slnečného svitu a maximálnu vlhkosť. Takéto konštrukčné riešenie pivníc vytvára v ich prízemnej časti dokonalú mikroklímu, a to vďaka kombinácii viacerých prvkov, napríklad vďaka sedlovým strechám, takmer meter hrubým stenám zabezpečujúcim izoláciu, vysokým stropom podopretým oblúkovými klenbami a piliermi, a tiež vysoko umiestneným oknám, ktoré bránia priamemu dopadu slnečných lúčov na dubové sudy.
      5.2.   Špecifickosť výrobku
      
      Octu „Vinagre de Montilla-Moriles“ dodávajú špecifický charakter jeho farby siahajúce od jantárovej po intenzívnu mahagónovú, ako aj jeho komplexná aróma, v ktorej sa spájajú tóny vína s tónmi dreva a akcentom alkoholu, ale aj jeho vysoká perzistencia v ústach. Z analytického hľadiska obsahuje veľmi vysokú hladinu acetoínu a výraznú koncentráciu rozpustnej sušiny a popola.
      5.3.   Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)
      
      Obsah alkoholu aspoň 15 objemových % pri vínach použitých ako surovina dodáva týmto octom typické tóny vína a alkoholu.
      Tradičné metódy zrenia, známe pod názvom „criaderas y solera“ alebo „añada“, výrazne odlišujú komplexnú arómu týchto octov s chráneným označením pôvodu a uvedená odlišnosť sa prejavuje v ich organoleptických a analytických vlastnostiach, ako napríklad vo vysokej hladine acetoínu či vysokému obsahu alkoholu a esterov.
      Teploty v pivniciach pre zrenie octov s chráneným označením pôvodu „Vinagre de Montilla-Moriles“ umožňujú pomalú oxidáciu zložiek octu. Relatívna vlhkosť ovplyvňuje odparovanie jednotlivých zložiek cez drevo, najmä vody, alkoholu, kyseliny octovej a podporuje tak koncentráciu zložiek octu.
      Keďže sa nikdy nepoužívajú nové sudy, z dreva sa do octu jednotlivé zložky uvoľňujú len pomaly, obmedzuje sa prechod trieslovín a vanilková aróma sa zjemňuje. V týchto sudoch navyše roky dozrievalo víno, a tým došlo k miernemu upchaniu ich pórov, čím sa oxidačné zrenie spomaľuje a redukuje sa aj strata arómy.
      Triesloviny, kvercitrín, hemicelulóza a lignín prechádzajú z dreva do octu, čím posilňujú jeho perzistenciu v ústach, menia jeho obsah sušiny a kyslosť a zároveň spôsobujú stmavnutie jeho farby, čím vznikajú tóny typické pre tento výrobok a dodávajú mu charakteristickú arómu dreva. Jednotlivé chemické zlúčeniny v octe oxidujú pomaly, pričom ich reakčná rýchlosť závisí od porozity dreva.
      Zlepšuje sa esterifikácia a spájanie jednotlivých chemických zlúčením. Hladina acetoínu je veľmi vysoká, najmä v octoch zrejúcich s použitím metódy „criaderas y solera“. Podporuje sa vznik aromatických zlúčenín, predovšetkým etylacetátu, vyšších alkoholov a ich derivátov, aldehydov, esterov a éterov.
      Niektoré zložky, najmä voda, sa odparujú, čo vedie k výraznej koncentrácii určitých zložiek, ako napríklad popola, aminokyselín, kyseliny octovej a pod. Koncentrácia týchto zložiek je mimoriadne výrazná predovšetkým pri sladkých octoch, čo znamená, že obsah popola a sušiny je pri nich oveľa vyšší ako pri suchých octoch.
      
         Odkaz na uverejnenie špecifikácie
      
      [Článok 5 ods. 7 nariadenia (ES) č. 510/2006 (2)]
      http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_vinagre_Montilla.pdf
      alebo prostredníctvom domovskej stránky ministerstva poľnohospodárstva a rybolovu (http://www.juntadeandalucia.es/agriculturaypesca/portal), v časti „Industrias Agroalimentarias“/„Denominaciones de Calidad“. Špecifikácia sa nachádza pod názvom označenia kvality v časti „Vinagres“.
      
         (1)  Ú. v. EÚ L 93, 31.3.2006, s. 12, nahradené nariadením Európskeho parlamentu a Rady(EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).
      
         (2)  Nahradené nariadením (EÚ) č. 1151/2012.